Reën veroorsaak vertragings by Mooikloof-substasieHerstelwerk aan die Mooikloof-substasie (Foto: Stad Tshwane/Twitter) Stad Tshwane se spanne het Saterdagmiddag goeie vordering gemaak by die Mooikloof-substasie. Dié substasie moes herbou word ná ŉ brand op 1 Desember uitgebreek het. Inwoners van Moreletapark, Pretoriuspark, Olympus, Bosveld en ŉ deel van Garsfontein is al dae lank sonder kragtoevoer. Maroela Media het vroeër berig ongeveer 60% van die huishoudings se elektrisiteit sou na verwagting teen Saterdagaand aangeskakel wees. “Die stad het begin om ongeveer 60% van die kliënte aan te skakel, maar die proses sal waarskynlik tot vroeg Sondagoggend vertraag word weens reën,” het Hilgard Matthews, woordvoerder van Stad Tshwane, Saterdagaand in ŉ verklaring gesê. Die spanne kan nie aan die hoogspanningkabels werk wanneer dit reën nie. “Die veiligheid van die personeel moet ŉ prioriteit wees. Hulle kan nie aan lewendige toerusting raak wanneer dit reën nie, die risiko is te groot.”